Ovog su vikenda u Boćarskom domu u Zagrebu u organizaciji Udruge inovatora Hrvatske svečano dodijeljene nagrade i priznanja najuspješnijim hrvatskim i inozemnim inovatorima 12. Međunarodne izložbe inovacija ARCA. Najznačajnija nagrada izložbe, Grand Prix, pripala je niskopodnom dizelelektričnom vlaku tvrtke Končar – Električna vozila.

Riječ je o jedinstvenom vozilu koji je i sam inovacija zbog toga što je realiziran na istoj platformi i sadrži većinu iste opreme kao i niskopodni elektromotorni vlak, što korisniku znatno smanjuje troškove eksploatacije i održavanja. Osim kompaktnih dizelelektričnih agregata smještenih na krovu, sadrži i niz drugih inovativnih komponenata razvijenih u potpunosti u Grupi Končar.

Niskopodni dizelelektrični vlak premijerno predstavljanje javnosti doživio je upravo na ovogodišnjem događaju ARCA, a prvi vlak na pruge će krenuti već sljedeće godine. Za proizvodnju 12 ovakvih vlakova već i potpisan ugovor s HŽ Putničkim prijevozom. U Končaru obećavaju da će vožnja ovim novim vlakom biti komfornija i ugodnija zahvaljujući i ugrađenim sustavom klimatizacije, sustavom informiranja putnika, ugodnoj LED rasvjeti, kao i širokom vratima koja omogućuju bržu i bolju prohodnost. Jusuf Crnalić, član Uprave Končar – Električnih vozila, prisjetio se i drugih inovacija ove tvrtke.

Mi u Končaru kontinuirano razvijamo i inoviramo. Sredinom devedesetih krenuli smo s tramvajem, a 2002. započeo je razvoj, potom 2005. godine i serijska proizvodnja niskopodnih tramvaja, što je Hrvatsku smjestilo među rijetke zemlje s takvim tipom vozila. Uslijedio je prvi niskopodni elektromotorni vlak za koji smo 2009. godine primili Grand Prix, a ponosni smo što je sada prepoznato i naše znanje i rad na ovom vozilu.

U Končaru trenutno rade i nova rješenja za tramvaje koje nude svijetu, a interes za njih na ovom događaju iskazalo je iransko gospodarsko izaslanstvo predvođeno čelnikom Islamskog vijeća istočnog Azerbajždana Hajialilouom, gradonačelnikom Tabriza Khezerlouom i čelnikom gospodarske komore Alborza Tousiem. Potpisan je i protokol kojim je iskazan interes za suradnju, pri čemu bi prvi korak mogao biti izgradnja 10 do 15 kilometara pruge i isporuka 15 tramvaja za grad Tabriz, jedan od iranskih gospodarskih i sveučilišnih centara. Crnalić je napomenuo da se tom gradu može, osim tramvaja, u suradnji s drugim poduzećima ponuditi kompletna infrastruktura – ZET ima iskustva u gradnji pruga, a Končar im može napraviti kompletnu mrežu i podstanice. Zanimljiva je i mogućnost lokalizacije proizvodnje u Tabrizu s obzirom da je Končar vlasnik svih rješenja.

Ove godine ARCA je privukla čak 260 inovatora iz Hrvatske i 17 zemalja svijeta. Pored dvadesetak domaćih inovativnih poduzeća, u Boćarskom domu predstavio se i velik broj samostalnih inovatora i inovatorskih udruženja te učenika i studenata sa novim i praktičnim rješenjima iz gotovo svih područja djelovanja.